[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.11.2007

COM(2007) 662 végleges

2007/0239 (CNS)

Javaslat:

A TANÁCS EK RENDELETE

a stabilizációs és társulási folyamat keretében európai partnerségek létrehozásáról szóló 533/2004/EK tanácsi határozat módosításáról

(előterjesztő: a Bizottság)

INDOKOLÁS

2005. december 15–16-i ülésén az Európai Tanács úgy döntött, hogy megadja a tagjelölt ország státuszt Macedónia Volt Jugoszláv Köztársaság számára. Ennek következtében a Macedónia Volt Jugoszláv Köztársasággal az 533/2004/EK tanácsi rendelet szerint létrejött partnerség elnevezését „európai partnerség”-ről „csatlakozási partnerség”-re kell változtatni, hogy az igazodjék a másik két tagjelölt ország, Horvátország és Törökország partnersége vonatkozásában alkalmazott elnevezéshez.

Annak érdekében, hogy a partnerség mint eszköz fogalma könnyebben érthető legyen, célszerű azonos kifejezést használni a partnerség jelölésére minden olyan ország esetében, amely a csatlakozási folyamatban azonos státusszal rendelkezik. Ez összhangban van a bővítésről szóló 2005. évi stratégiai dokumentumban foglaltakkal.

A javaslat egy módosítást is tartalmaz, mivel figyelembe kell venni Montenegró függetlenségét.

A Bizottság tehát arra kéri fel a Tanácsot, hogy fogadja el a mellékelt rendeletjavaslatot.

2007/0239 (CNS)

Javaslat:

A TANÁCS EK RENDELETE

a stabilizációs és társulási folyamat keretében európai partnerségek létrehozásáról szóló 533/2004/EK tanácsi határozat módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 181a. cikke (2) bekezdésére,

tekintettel a Bizottság javaslatára[1],

tekintettel az Európai Parlament véleményére[2],

mivel:

(1) A legutóbb módosított, a stabilizációs és társulási folyamat keretében történő európai partnerségek létrehozásáról szóló 2004. március 22-i 533/2004/EK tanácsi rendelet[3] úgy rendelkezik, hogy valamennyi nyugat-balkáni országra vonatkozóan sor kerül partnerségek létrehozására.

(2) Az Európai Tanács 2005. decemberi brüsszeli ülésén arról határozott, hogy Macedónia Volt Jugoszláv Köztársaság az európai uniós tagságot megcélzó tagjelölt országgá válik.

(3) Ennélfogva helyénvaló, hogy az Európai Unió európai partnerség helyett csatlakozási partnerséget folytasson Macedónia Volt Jugoszláv Köztársasággal, és az 533/2004/EK rendeletet ennek megfelelően módosítsa.

(4) Szerbia és Montenegró államközössége megszűnt. Következésképpen helyénvaló a rendelet olyan irányú módosítása, hogy az figyelembe vegye, hogy Szerbia és Montenegró most már két független államot képez.

(5) A rendelet hatálya kiterjed mind a csatlakozási partnerségekre, mind az európai partnerségekre. Következésképpen ezt a teljes szövegnek figyelembe kell vennie.

ELFOGADTA EZT A RENDELETET:

1. cikk

Az 533/2004/EK tanácsi rendelet a következőképpen módosul:

1) Az 1. cikk helyébe a következő rendelkezés lép:

„1. cikk

Európai partnerségeket kell létrehozni Albánia, Bosznia és Hercegovina, Montenegró és Szerbia – az Egyesült Nemzetek Biztonsági Tanácsának 1999. június 10-i 1244 sz. határozata értelmében Koszovót is ideértve – (a továbbiakban: a partnerek) részére. Az európai partnerségek keretet képeznek a partnerek különböző helyzetének elemzéséből származó prioritások számára, amelyekre az Európai Unió felé történő további integrációra való felkészülés során összpontosítani kell, figyelemmel az Európai Tanács által meghatározott kritériumokra, illetve a stabilizációs és társulási folyamat végrehajtásában elért haladásra, ideértve adott esetben a stabilizációs és társulási megállapodásokat, és különösen a regionális együttműködést.”

2) Az 1a. cikk helyébe a következő szöveg lép:

„1a. cikk

A stabilizációs és társulási folyamat részeként csatlakozási partnerségeket kell létrehozni Horvátország és Macedónia Volt Jugoszláv Köztársaság vonatkozásában. A csatlakozási partnerség keretet képez az egyes országok helyzetének elemzéséből származó prioritások számára, amelyekre a csatlakozási felkészülés során összpontosítani kell, figyelemmel az Európai Tanács által meghatározott koppenhágai kritériumokra, illetve a stabilizációs és társulási folyamat végrehajtásában elért haladásra, ideértve az érintett országokkal kötött stabilizációs és társulási megállapodásokat[4], és különösen a regionális együttműködést.”

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] HL C […]., […]., […]. o.

[2] HL C […]., […]., […]. o.

[3] HL L 86., 2004.3.24., 1. o. A 269/2006/EK rendelettel (HL L 47., 2006.2.17., 7. o.) módosított rendelet.

[4] HL L 84., 2004.3.20., 3. o., (HL L 26., 2005.1.28., 3. o.).